हरेश्वर दास कहिथें, "जब पुर चढ़े ला धरथे त हमर पोटा कांपे ला लगथे," असम के बगरीबारी के ये बासिंदा के मुताबिक बरसात के महिना मं गांववाला मन ला चेत धरे रहे ला परथे काबर के तीर के पुठिमारी नदिया मं पुर आय ले ओकर मन के घर अऊ फसल बरबाद होय के खतरा बने रइथे.
नीरदा दास कहिथें, "मंय [खराब परे] टीबी ला बोरा मं भर के पठेरा मं राख देंव," येकर पहिली के टीबी घलो बीते पुर मं बरबाद होगे रहिस.
बीते 16 जून 2023 के रतिहा सरलग झड़ी लगे रहिस. लोगन मन पार के एक हिस्सा ला बांधे बालू के बोरी डारे रहिस, जऊन ह पाछू बरस भसक गे रहिस. दू दिन तक ले झड़ी चलत रहय. बगरीबारी अऊ ओकर लकठा के गांव धेपारगांव, मादोइकटा, नीज़ काउरबाहा, खंडिकर, बिहापारा अऊ लाहापारा के लोगन मन डेर्राय रहिन के कहूँ पार के सबले कमजोर हिस्सा झन भसक जाय.
किस्मत साथ दे दिस के चार दिन के झड़ी कमती परिस अऊ पानी घलो उतर गे.
इहाँ के गुरूजी हरेश्वर दास बताथें, "जब पार ह भसक जाथे, त लागथे के जइसने पानी के बम गिरत होय. वो ह रद्दा के जम्मो जिनिस ला बरबाद कर देथे." 85 बछर के रिटायर गुरूजी हरेश्वर के.बी. देउलकुची हायर सेकेंडरी स्कूल मं असमिया पढ़ावत रहिन.
सायेद एकरी सेती अतुल दास के बेटा हीरकज्योति हालेच मं असम पुलिस के सिपाही बने हवय. पार बनाय अऊ मरम्मत ले ओकर भरोसा टूट गे हवय.
साल 2022 मं योगमाया दास अऊ ओकर घरवाला शंभुराम ला अपन घर मं पानी भर जाय सेती आठ घंटा ले जियादा बखत तक ले अपन जाय के जगा ले जिला तक ले अंधियार मं रहे ला परिस. तऊन रतिहा जब पानी ह ओकर मुड़ तक ले हबर गे, ये दूनों कच्चा मकान (माटी के कुरिया) ले बगल मं बने प्रधानमंत्री आवास योजना के तहत बने अपन नवा घर मं चले गीन. ये पक्का घर मं घलो पानी भर गे फेर ये ह वो मन के रहे के आखिरी आसरा रहिस.
योगमाया कहिथें, "ये ह भयंकर खराब सपना रहिस." वो अंधियार रतिहा के असर अभू तक ले ओकर चेहरा मं दिख जाथे.
गांव के अधिकतर दीगर बासिंदा मन के जइसने कोच राजवंशी समाज के ये जोड़ा ह ब्रह्मपुत्र के सहायक नदी पुठिमारी के भंडार दिग के माई पार ले करीबन 200 मीटर दूरिहा मं रहिथे.
योगमाया अपन उपर गुजरे बात ला बतावत कहिथें, "मंय अंधियार मं कुछु नई देखे सकेंव. हमन कइसने करके झरोखा तीर हबरेन. पहिली घलो पुर आय रहिस, फेर मंय अपन जिनगी मं कभू अतक पानी नई देखे रहेंव. मोला अपन तीर मं कीड़ा-मकोड़ा अऊ सांप के डर लगत रहय. मंय अपन घरवाला ला देखत रहंय अऊ जतक होय सकिस झरोखा के लकरी ला कस के धर ले रहेंव." बचाव दल के आय के बाद वो मन ला बिहनिया 11 बजे जाके तऊन बिपदा ले निजत मिलिस जऊन ह आधा रतिहा पौने तीन बजे ले सुरु होय रहिस.
'पुठिमारी नदिया पार ह दसों साल ले करीबन हरेक दूसर बरसात मं पर ह एकेच जागा ले भसक जावत हवय'
हरेक बछर घर बनाय के खरचा करत थके गांव के लोगन मन पुर अऊ फेर ये बछर के झड़ी सेती बरबाद अपन घर के मरम्मत करे तियार नई यें. कतको परिवार पुर मं अपन घर भसके धन डर के मारे पार मं तंबू तान के डेरा डारे हवंय.
अतुल के घरवाली नीरदा दास कहिथें, ""इहाँ खेती करे धन घर बनाय के कऊनो मतलब नई ये. पुर घेरी बेरी आथे अऊ सब्बो कुछु बोहा ला जाथे. हमन दू बेर टीवी बिसोयेन, दूनों पुर मं खराब होगे," अपन परछी मं बांस के खंभा के ओधा मं ठाढ़े वो ह बतावत रहय.
जनगणना 2011 के मुताबिक, 739 के अबादी वाले बगरीबारी के बासिंदा मन के जीविका खेती रहिस.फेर पुर आया अऊ पानी उतरे के बाद खेत मं बालू पटाय सेती अब खेती करे मुस्किल होगे हवय.
पाछू बछर (2022 मं) हरेश्वर ह धान के थरहा लगे रहिस अऊ रोपा लगेइय्या रहिस के पुर आ गे. ओकर आठ बीघा (करीबन 2.6 एकड़) खेत पानी मं बूड़ गे अऊ थरहा पानी मं सर गे.
दुखी होवत हरेश्वर कहिथे, "ये बेर घलो मंय थरहा सेती बीजा डारे रहेंव, फेर पानी ह सब्बो ला बरबाद कर दीस. मंय अब खेती नई करंव." ये बछर जून मं झड़ी ह ओकर बारी-बखरी ला भारी नुकसान करिस, जेकर ले मिरचा, लौकी अऊ दीगर रुख मन मर गीन.
योगमाया अऊ शंभुराम के परिवार करा तीन बीघा (करीबन एक एकड़) जमीन रहिस, जेन मं वो ह खास करके धान अऊ कभू-कभू सरसों के खेती करत रहिस. योगमाया सुरता करथे के 22 बछर पहिली ओकर बिहाव के बखत गुवाहाटी ले 17 कोस (50 किमी) दूरिहा ये गांव फसल ले हरियर रहत रहिस. अब इहाँ सिरिफ बालू के ढेरी हवय.
फेर बूता सब्बो बखत नई मिलय. योगमाया घर के बूता करेइय्या आंय अऊ रोजी मं करीबन 100-150 रूपिया कमा लेथें. एक बखत वो ह खेत मं रोपा लगावत रहिस. कभू-कभू उपरहा आमदनी सेती दीगर के खेत मं घलो बूता कर लेवत रहिस. योगमाया खेती के संगे संग बुनाई मं घलो माहिर हवंय. ओकर करा अपन खुद के करघा हवय, जेकर ले वो ह गामोचा (हाथ ले बने फरिया) अऊ चादर (असमी माइलोगन मन के ओढ़नी) बुनत रहिस, जेन ह ओकर आमदनी के जरिया घलो रहिस.
योगमाया कहिथें, काम बूता के कमी अऊ थिर आमदनी नई होय के सेती ओकर बड़े बेटा के पढ़ई के खरचा उठाय मुस्किल होगे हवय. 15 बछर के राजिब काउरबाहा नवमिलन हाईस्कूल मं 10 वीं मं पढ़थे. बीते बछर ये घटना के ठीक पहिली ओकर दाई-ददा वोला पर तीर के एक झिन रिस्तेदार के घट भेज दे रहिस. ये जोड़ा के दू झिन नोनी धृतिमणि अऊ नितुमणि घलो हवंय. दूनों के बिहाव होगे हवय अऊ काटानिपारा अऊ केंदुकोना मं रइथें.
पुठिमारी नदिया मं घेरी-बेरी आय पुर अऊ परलय ह अतुल दास के परिवार के जिनगी ला छितिर-भीथिर कर दे हवय. अतुल कहिथें, "मंय 3.5 बीघा [1.1 एकड़] खेत मं केरा अऊ एक बीघा [0.33 एकड़] मं लिंबू लगे रहेंव. एक बीघा मं कुम्हड़ा अऊ लौकी लगाय रहेंव. ये बखत जब नदिया मं पानी चढ़े रहिस, त जम्मो फसल बरबाद हो गे." कुछु हफ्ता बीते, सिरिफ तीन के दू हिस्सा फसल बांचे सकिस.
अतुल के मुताबिक खराब सड़क सेती कतको गांव के लोगन मन ला खेती छोड़े ला परे हवय. जऊन लोगन मन अपन उपज बेंचे ला चाहत हवंय वो मन बर पार भसके सेती बजार जाय करीबन मुस्किल होगे हवय काबर कतको सड़क कटे परे हवंय.
अतुल कहिथें, "मंय अपन उपज रंगिया अऊ गुवाहाटी ले जावत रहंय. एक बखत रहिस, जब मंय रतिहा मं केरा अऊ लिंबू ला वैन मं भरके ले जावत रहंय. मंय दूसर बिहनिया करीबन 5 बजे गुवाहाटी के फ़ैंसी बजार हबर जावत रहंय अऊ बेंचत रहंय, अऊ उहिच दिन बिहनिया आठ बजे घर लहूंट आवत रहंय." फेर बीते पुर के बाद ले ये ह नई होय सकिस.
